Diari Oficial de la Generalitat Valenciana


Sumari del DOGV 7156, del 20-11-2013 (2013/10911)

ORDE 19/2013, de 4 de novembre, de la Conselleria de Benestar Social, que regula el carnet de família educadora a la Comunitat Valenciana.
------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2013/11/04/19/dof/vci/html**

### Dades del document

Número de DOGV
:   7156

Data del DOGV
:   20-11-2013

Secció del DOGV
:   I. DISPOSICIONS GENERALS

Número del document
:   2013/10993


Data del document
:   04-11-2013

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * família
    * legislació
    * adopció
    * protecció de la infància

ORDE 19/2013, de 4 de novembre, de la Conselleria de Benestar Social, que regula el carnet de família educadora a la Comunitat Valenciana. [2013/10344]  
La protecció específica i tutela social del menor és un dels àmbits dels drets socials dels valencians que l'Estatut d'Autonomia de la Comunitat Valenciana, en l'article 10.3 identifica com prioritari per a la Generalitat, que té, d'acord amb l'article 49 de la norma estatutària, competència exclusiva en matèria d'institucions públiques de protecció i ajuda de menors.  
El sistema de protecció de menors a la Comunitat Valenciana, regulat tant en la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, com en el Decret 93/2001, de 22 de maig, pel qual s'aprova el Reglament de Mesures de Protecció Jurídica del Menor a la Comunitat Valenciana, modificat per mitjà del Decret 28/2009, de 20 de febrer, configura el recurs de l'acolliment familiar com la mesura de protecció preferida davant de l'acolliment residencial, atés que la guarda d'un menor s'exercix per una persona o família que assumix les obligacions de vetlar per ell, tindre'l en companyia seua, alimentar-lo, educar-lo i procurar-li una formació integral, la qual cosa permet el desenrotllament del menor dins d'un entorn familiar.   
Sense perjuí de l'acolliment familiar realitzat per la família extensa o afí del menor que es tracte, modalitats en què l'oferiment per a acollir un menor determinat naix del vincle de parentiu o d'afectivitat previ existent, respectivament, les famílies educadores manifesten una disposició per a acollir en els seus llars a qualsevol menor protegit per la Generalitat sense la prèvia presència de cap vincle amb estos, i són formades i valorades per a això per a la seua posterior inscripció en el Registre de Famílies Educadores de la Comunitat Valenciana.  
  
Les actuacions de sensibilització social i difusió del recurs a les famílies educadores que la Generalitat promou, en compliment del que disposa l'article 120 de la Llei 12/2008, de Protecció Integral de la Infància i l'Adolescència de la Comunitat Valenciana, tenen com un del seu eixos fonamentals el reconeixement social i institucional de la labor desinteressada d'estes famílies, i se li atorga visibilitat davant del conjunt de la societat valenciana.  
Amb este fi, en virtut de l'Orde de 16 de novembre de 2009, de la Conselleria de Benestar Social, es va crear i va regular el carnet de família educadora a la Comunitat Valenciana.   
Transcorreguts més de tres anys des que es va publicar la referida orde, és voluntat del Consell continuar avançant en la promoció de l'acolliment familiar en família educadora, per la qual cosa és objecte d'esta orde a més d'agilitzar l'expedició del document acreditatiu de la condició de família educadora esmentat, dotar-lo d'un major contingut quant a avantatges i beneficis en diversos sectors i àmbits per a estes famílies, i invitar tant persones físiques com jurídiques a participar en este propòsit per mitjà del reconeixement de la condició d'entitat adherida al carnet de família educadora a través de la presentació del corresponent compromís en què determinen lliurement l'avantatge o/i descompte en el producte o servici que oferixen a les persones titulars del carnet de família educadora.  
En virtut d'això, i fent ús de les facultats que em conferix l'article 28 de la Llei 5/1983, de 30 de desembre, del Consell,  
  
  
ORDENE  
  
CAPÍTOL I  
Del carnet de família educadora  
Disposicions generals  
  
Article 1. Objecte  
Esta orde té com a objecte:  
1. Establir el model de carnet de família educadora, expedit per la Generalitat, com a document individual que acredite la condició de família educadora a cada un dels acollidors que la integren.  
2. Regular el procediment d'emissió i renovació del carnet de família educadora.  
3. Dotar de contingut el carnet de família educadora, per mitjà de l'establiment de les vies de col·laboració de persones físiques i jurídiques que manifesten la seua voluntat i compromís d'oferir a les famílies educadores avantatges, descomptes o/i beneficis relacionats amb tot allò que gira al voltant de la seua activitat.  
  
Article 2. Competència  
Les competències previstes en esta orde respecte de l'emissió del carnet de família educadora i l'adhesió a este les exercirà la direcció general amb competència en matèria de protecció de menors.  
  
  
Article 3. Requisit  
El requisit per a ser acreditat amb el carnet de família educadora i ser beneficiari d'este, consistirà a estar inscrit en el Registre de Famílies Educadores de la Comunitat Valenciana.  
  
Article 4. Dades que figuren en el carnet  
En este carnet constaran les dades següents, segons model de l'annex I:  
a) Dades identificatives dels titulars: nom i cognoms, número de DNI o document d'identitat equivalent.  
b) Termini de validesa (data de caducitat).  
c) Firma del titular.  
d) Una referència expressa a què el carnet identifica una persona inscrita en el Registre de Famílies Educadores de la Comunitat Valenciana, regulat en la Llei 12/2008, de 3 de juliol de 2008, de la Generalitat, de Protecció Integral de la Infància i l'Adolescència a la Comunitat Valenciana i en el Decret 93/2001, de 22 de maig, del Govern Valencià, pel qual s'aprova el Reglament de Mesures de Protecció Jurídica del Menor a la Comunitat Valenciana, modificat pel Decret 28/2009, de 20 de febrer, del Consell.  
  
Article 5. Expedició i renovació  
1. La direcció general competent expedirà d'ofici el carnet de família educadora quan es dicte una resolució d'inscripció dels interessats en el Registre de Famílies Educadores de la Generalitat i cada vegada que este perda la seua vigència, mentres la família continue inscrita.  
2. Sense perjuí d'esta obligació de l'Administració, els interessats podran sol·licitar l'emissió del carnet de família educadora, quan s'haja resolt la inscripció o transcorregut el període de vigència del carnet, no s'haja procedit d'ofici a la seua expedició, per mitjà de la presentació del formulari que figura com a annex II a esta orde, preferentment en el registre de la conselleria competent en matèria de protecció de menors, o per qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
3. En cas de sostracció o pèrdua els titulars del carnet estaran obligats a comunicar la desaparició a la direcció general competent, i presentar en la forma prevista en l'apartat anterior el formulari que figura com a annex II, i l'òrgan directiu quan el reba expedirà un duplicat. Per mitjà d'este formulari els titulars del carnet podran, així mateix, sol·licitar l'emissió d'un duplicat per deteriorament de l'original.  
  
  
Article 6. Vigència i efectes  
1. El carnet tindrà una vigència de tres anys des de la data d'expedició i tindrà efectes des d'eixa data. Transcorregut el termini de vigència sense que s'haja procedit a la seua renovació es produirà la seua caducitat, i deixarà de generar els efectes associats.  
2. L'esmentat carnet tindrà validesa davant de qualsevol administració pública de la Comunitat Valenciana i el seu sector públic dependent, així com davant d'entitats privades, i donarà dret a accedir als avantatges, descomptes i beneficis oferits per les entitats adherides que hagen subscrit el corresponent compromís, en els termes que preveu el capítol II d'esta orde.  
  
  
Article 7. Ús del carnet i acreditació de la identitat  
1. L'ús del carnet és personal i intransferible.  
2. L'acreditació de la identitat del titular del carnet es podrà realitzar acompanyant-lo de la presentació del document nacional d'identitat o document acreditatiu equivalent que conste en el carnet de família educadora.  
  
  
CAPÍTOL II  
Entitats adherides  
  
Article 8. Adquisició de la condició  
1. Tindran la condició d'entitats adherides al carnet de família educadora, en la seua condició de prestadores de servicis o subministradors de béns, les persones físiques o jurídiques que així ho desitgen, prèvia subscripció del corresponent compromís d'adhesió amb la Conselleria de Benestar Social, segons el model annex III.  
2. Al compromís haurà d'adjuntar:  
a) Autorització expressa a la conselleria amb competència en matèria de protecció de menors, que s'inclou en l'apartat D de l'annex III, per a la comprovació de les dades de la persona firmant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril, pel qual se suprimix l'aportació de fotocòpies de documents d'identitat en els procediments administratius de l'Administració General de l'Estat i dels seus organismes públics vinculats o dependents. Si la persona firmant no dóna eixa autorització haurà de presentar fotocòpia compulsada del seu document nacional d'identitat o targeta d'identitat d'estranger.  
b) Declaració responsable en què manifeste sota la seua responsabilitat que compta amb legitimació per a assumir els compromisos continguts en el corresponent document annex, en nom i representació de la persona jurídica que es tracte, si és el cas, així com que disposa de la preceptiva declaració censal d'inici d'activitat.  
3. El compromís d'adhesió junt amb la documentació adjunta es presentarà, preferentment, en el registre de la conselleria amb competència en matèria de protecció de menors, sense perjuí de la seua presentació per qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. A la recepció de la sol·licitud, la direcció general competent comprovarà que s'ajusta al que disposa esta orde i en cas contrari, procedirà d'acord amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan la sol·licitud reunisca els requisits exigits, o haja sigut esmenada, la direcció general competent notificarà a l'interessat que se li ha reconegut la condició d'entitat adherida, i li remetrà una còpia segellada del compromís i el distintiu acreditatiu d'adhesió al carnet de família educadora.  
  
  
Article 9. Compromís  
1. Les entitats adherides fixaran lliurement tant el descompte o els avantatges que oferixen a les famílies educadores posseïdores del carnet que acredita tal condició com el tipus de servici, prestació o producte a què s'aplica. No obstant això, amb caràcter general, les condicions oferides hauran de suposar un avantatge respecte del públic general, sense perjuí que siguen equiparables a altres col·lectius igualment qualificats. No s'acceptaran aquelles ofertes que resulten contràries a l'objectiu del carnet de família educadora, que és el reconeixement social de les famílies educadores i la promoció de l'acolliment familiar.  
Durant la venda en rebaixes i per un període acumulat màxim de tres mesos a l'any, l'entitat adherida podrà establir un descompte addicional diferent del de la resta de l'any o optar per no aplicar cap descompte.  
2. Les entitats adherides podran realitzar ofertes especials amb condicions més avantatjoses de les recollides en el compromís d'adhesió, sense que estes ofertes suposen una modificació d'este. Quan l'oferta especial estiga vigent per un període de més de tres mesos, l'entitat adherida la comunicarà a la direcció general competent per a la seua difusió.  
3. La direcció general competent podrà rebutjar mitjançant una resolució motivada aquelles ofertes que, pel seu contingut i/o característiques, no s'ajusten als objectius del carnet de família educadora i, en tot cas, quan no complisquen amb les condicions establides en esta orde.  
  
Article 10. Vigència i modificació  
1. El compromís d'adhesió tindrà una vigència de dos anys a partir de la seua firma. Este compromís es prorrogarà automàticament per períodes iguals excepte denúncia expressa de qualsevol de les parts amb una antelació mínima d'un mes a la finalització de la vigència.  
2. Qualsevol modificació del compromís d'adhesió durant la seua vigència requerirà la conformitat de la conselleria i de l'entitat adherida. Les noves condicions oferides hauran de complir amb el que disposa l'article 9.1 d'esta orde.  
3. Les entitats adherides hauran de comunicar, per escrit, qualsevol canvi que altere la naturalesa del compromís d'adhesió, ja siga per cessament de l'activitat o per canvi de la titularitat.  
4. Les parts podran resoldre el compromís d'adhesió per incompliment de les obligacions que en este s'estipulen. A este efecte, des de la direcció general amb competència en matèria de protecció de menors, s'advertirà l'entitat adherida pels incompliments contrastats fins a un màxim de dos vegades en el període de vigència del compromís d'adhesió. Superat eixe màxim, es procedirà a donar-la de baixa com a entitat adherida al carnet de família educadora.  
  
Article 11. Distintiu  
Les entitats adherides hauran de col·locar en un lloc visible del local el distintiu acreditatiu de la seua adhesió al carnet de família educadora, que el proporcionarà la conselleria amb competència en matèria de protecció de menors.  
  
Article 12. Obligacions de la conselleria  
Les obligacions de la conselleria amb l'entitat adherida durant la vigència del compromís seran les següents:  
a) Entregar a l'entitat adherida el distintiu acreditatiu a què es referix l'article anterior, en el moment en què es notifique la seua adhesió i sempre que es faça qualsevol modificació en la imatge del distintiu per a la seua substitució.  
b) Informar dels canvis de models vigents del carnet de família educadora.  
c) Publicitar i difondre els diferents descomptes de les entitats així com les dades identificatives d'estes.  
  
  
DISPOSICIÓ DEROGATÒRIA ÚNICA  
  
Queda derogada l'Orde de 16 de novembre de 2009, de la Conselleria de Benestar Social, que regula el carnet de família educadora. Així mateix, queden derogades totes les disposicions que del mateix rang o d'un rang inferior s'oposen al que disposa esta orde.  
  
  
DISPOSICIÓ FINAL ÚNICA  
  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 4 de novembre de 2013  
  
La consellera de Benestar Social  
ASUNCIÓN SÁNCHEZ ZAPLANA


Còpia Permalink ELI